**Cymeriadau’r Testament Newydd**

**Gwers 20 – Philip yr Apostol**

**Gweddi**

Arglwydd, trown at ein darlleniad heddiw a gweld person di-nod, ond ffyddlon i’w ffrindiau, ac yn barod ei gymwynas. Helpa ni i weld ein hunain yn y darlleniad, a gweddïwn y cawn ein hysbrydoli i fod yn gyflwynwyr pobl i Efengyl Iesu. Amen.

**Darllen** Ioan 1:43–6; 12:20–6

**Cyflwyniad**

Yn groes i’r disgwyl, prin yw’r cyfeiriadau at lawer o’r disgyblion, ac fel Andreas, roedd Philip yr Apostol yn gyson bresennol yn yr hanes, ond ni wnaeth yr Efengylwyr nodi llawer o’i hanes. Roedd Philip, fel Pedr ac Ioan, yn dod o bentref Bethsaida ac roedd gydag Andreas wrth iddo gyflwyno Nathanael i’r Iesu. Yn Ioan 1, dywedir i’r Iesu wahodd Philip i’w ddilyn, a gwelodd yntau Nathanael a dweud wrtho eu bod wedi dod o hyd i’r hwn roedd Moses yn sôn amdano. Wedi i Philip ddweud wrth ei gyfaill fod Iesu yn dod o Nasareth, dywedodd Nathanael, ‘A all dim da ddod o Nasareth?’ Ymateb Philip oedd dweud: ‘Dere i weld.’

Mae’n hawdd cymysgu Philip yr Apostol â Philip yr Efengylydd, ond pwysleisia’r esbonwyr mai dau berson gwahanol oeddynt. Gan fod ganddo enw Groegaidd, tybiai rhai ei fod o dras Roegaidd, a mentrodd eraill awgrymu ei fod yn siarad yr iaith honno. Nid oes sicrwydd o hyn, ond yn ein darlleniad heddiw gwelir bod nifer o Roegiaid wedi dod o hyd iddo ac yn holi am Iesu. Fe wnaeth Philip eu dwyn at Andreas, ac aeth hwnnw â’r ymholwyr estron at Iesu. Fel yn hanes Philip yr Efengylydd (Actau 8) a hanes yr eunuch o Ethiopia, roedd y genhadaeth gynnar yn cael ei gweld fel cyflwyno Iesu i eraill, a chyflwyno’r eraill i Iesu.

Eglurir mai ystyr yr enw Philip oedd ‘carwr ceffylau’, ac mae’r anifail hwnnw’n cludo pobl ac yn tynnu cerbydau. Prin bod y ceffyl ohono’i hun yn dwyn sylw, ond yr hyn y mae’n ei gario neu’n ei gludo sy’n bwysig. Yn hanes yr apostol, gwelodd ei swyddogaeth fel un o fod yn gludwr neges bwysig ac yn gyflwynydd eraill i’r person roedd yntau wedi ei dderbyn fel Arglwydd a Gwaredwr, ac y bu farw, fel llawer iawn o’r apostolion eraill, er ei fwyn.

**Myfyrdod**

Bydd Cristnogion yn aml yn teimlo na allant gynnal dadl â pherson sydd yn llawn argyhoeddiadau negyddol am y ffydd Gristnogol. Bydd y gwybodusyn hwnnw yn llawn hyder yn ei ddealltwriaeth ei hun, ac yn credu bod ei allu academaidd neu ei ddawn i ddadlau yn drech nag unrhyw dystiolaeth Gristnogol. Dyna pryd y bydd geiriau Philip wrth Nathanael yn gymorth: ‘Dere i weld.’ Dywedir yn Saesneg fod gwerth y pwdin i’w brofi wrth ei flasu, a bydd y Cristion yn profi ei bwynt – nid gyda rhethreg ei ddadleuon ond drwy dystio’n syml a diymhongar ei fod wedi profi arlwy Iesu ac yn gwybod ei fod yn llesol iddo.

Bydd y mwyafrif o Gristnogion yn synhwyro nad ydynt yn ddigon abl i argyhoeddi person arall, ond gall pob un ohonom fod yn dywysydd i arwain y sawl sy’n ymholi i ddod at gwmni Iesu. Efallai nad Philip ddaeth â’r Groegiaid at Iesu’n uniongyrchol, ond eu dwyn at berson fel Andreas, a gadael i hwnnw fynd â’r ymholwyr ar y cam olaf. Bydd y ‘carwr ceffylau’ yn gwybod yn dda am rym y ceffyl, neu’r ‘horse power’, tra bo’r apostolion lleiaf amlwg yn gwybod rhywbeth am rym y cariad a brofasant yn Iesu ac yn gwybod fod ‘grym yr Atgyfodiad‘ yn absoliwt.

**Gweddi**

Arglwydd, bydd pob un ohonom yn sylweddoli ein gwendid ac yn gofyn am nerth yn ôl y dydd. Bydd y rhan fwyaf ohonom yn teimlo’n annigonol i fod yn ‘genhadon Crist’, ac wrth gofio didwylledd cyfraniad Philip gallwn fentro cyflwyno rhywun arall i berson Iesu. Helpa ni i wneud hynny heddiw. Amen.

**Trafod ac Ymateb**

* Gyda golwg ar y ddelwedd o’r ceffyl yn tynnu ac yn cludo yn y myfyrdod, fe ddywedir bod un ceffyl yn ddigon i dynnu llwyth mawr unwaith mae wedi dechrau symud, ond bod angen llawer mwy i ddechrau ei symud o’i unfan. Meddyliwch am y disgyblion i gyd fel ceffylau yn y gwaith hwnnw o dynnu a chludo’r newyddion da oedd wedi ei ymddiried iddynt. Pryd y bydd yn dda i ninnau gael cwmni a nerth eraill o’n cwmpas a phryd y bydd yn dda inni fod yn cludo’r Newyddion Da ein hunain?
* Yn y cludo hwnnw, faint o le a roddwn i’r Ysbryd Glân fod yn argyhoeddi (Ioan 16: 8) yn hytrach na’n dadleuon ni, a pha mor barod ydyn ni i ddweud wrth y sgeptig: ‘Tyrd i weld’?
* Problem ymarferol na fyddai 200 denarius yn ei ddatrys a welodd Phylip (Ioan 6:7) pan ofynnodd Iesu iddo ef yn benodol: ‘Ble rydyn ni’n mynd i brynu bwyd i’r bobl yma i gyd?’ (Ioan 6:5), cyn iddo fynd ati i fwydo’r dorf oedd yn cynnwys 5,000 o ddynion. Ydy Iesu wedi profi eich ffydd chi wrth wynebu problem ymarferol nad ydy’r arian na’r adnoddau ar gael i’w datrys? Beth wnaethoch chi? Rhannwch amdano.